Pasiūlymas TARYBOS SPRENDIMAS kuriuo pratęsiamas atitinkamų priemonių, nustatytų Sprendime 2011/492/ES dėl konsultacijų su Bisau Gvinėjos Respublika pagal Kotonu susitarimo 96 straipsnį baigimo, taikymo laikotarpis /* COM/2012/0289 final - 2012/0152 (NLE) */





AIŠKINAMASIS MEMORANDUMAS 2011 m. sausio 31 d. Europos Sąjunga nusprendė pradėti konsultacijas su Bisau Gvinėjos Respublika pagal atnaujinto Kotonu susitarimo 96 straipsnį. Šis sprendimas priimtas po 2010 m. balandžio 1 d. įvykių, kai ginkluotųjų pajėgų štabo viršininko pavaduotojo generolo Antonio Indjai nurodymu grupė maištaujančių kareivių suėmė štabo viršininką admirolą José Zamorą Indutą ir Bisau Gvinėjos ministrą pirmininką Carlosą Domingosą Gomesą Jaunesnįjį. Po šio maišto generolas A. Injai de facto tapo ginkluotųjų pajėgų štabo viršininku, o 2010 m. birželio 25 d. vyriausybei pasiūlius prezidento Bacai Sanha’o dekretu jis oficialiai paskirtas eiti šias pareigas. Kitas smūgis tinkamam šalies valdymui suduotas 2010 m. spalio 8 d. jūrų laivyno vadu paskyrus admirolą Bubo’ą Na Tchuto’ą. Kontradmirolas B. Na Tchuto atliko destabilizuojantį vaidmenį po balandžio 1 d. maišto, už įtariamą dalyvavimą neteisėtoje veikloje jam buvo nustatytos tarptautinių partnerių sankcijos. Europos Sąjungos nuomone, 2010 m. balandžio 1 d. maištas ir vėlesnis pagrindinių jo rengėjų paskyrimas į aukšto rango karinės vadovybės pareigas yra itin šiurkštus ir akivaizdus esminių Kotonu susitarimo 9 straipsnio nuostatų (demokratijos principų laikymasis) pažeidimas ir ypatingos skubos atvejis pagal 96 straipsnio 2 dalies b punktą. Todėl 2011 m. vasario 2 d. Bisau Gvinėjos institucijoms išsiųstas raštas, kuriuo jos pakviestos į konsultacijas. Pirmasis konsultacinis susitikimas įvyko 2011 m. kovo 29 d. Briuselyje. Šiame posėdyje dalyviai susipažino su Bisau Gvinėjos pateiktais pasiūlymais, kaip palaipsniui užtikrinti civilinės valdžios viršenybę, pagerinti demokratinį valdymą, garantuoti konstitucinės tvarkos ir teisinės valstybės principų laikymąsi ir kaip kovoti su nebaudžiamumu bei organizuotu nusikalstamumu. Bisau Gvinėja prisiėmė įsipareigojimus, tarp kurių: · nepriklausomai ir laikantis tinkamų materialinių bei saugumo sąlygų pradėti ir baigti su 2009 m. kovo ir birželio mėn. žudynėmis susijusius tyrimus ir teismines procedūras; · veiksmingai įgyvendinti saugumo sektoriaus reformą, remiantis nacionalinio parlamento patvirtinta strategija ir su Europos Sąjungos bendros saugumo ir gynybos politikos (BSGP) misijos pagalba parengtu teisės aktų paketu; · atnaujinti karinę vadovybę užtikrinant, kad į aukštus karinius postus būtų paskirti antikonstituciniuose, neteisėtuose ir smurto veiksmuose nedalyvavę asmenys, laikantis VAVEB pateikto saugumo sektoriaus reformos veiksmų plano išvadų ir rekomendacijų; · pritarti VAVEB, PKŠB ir (arba) kitų partnerių remiamai ekspertų misijai, kurios tikslas – prisidėti prie saugumo sektoriaus reformos ir užtikrinti politikų saugumą, ir paremti šią misiją; · parengti, patvirtinti ir veiksmingai įgyvendinti nacionalinius saugumo sektoriaus reformos ir kovos su prekyba narkotikais veiksmų planus; · pagerinti administracinį ir finansinį civilinių bei karinių išteklių valdymą ir patobulinti kovos su pinigų plovimu priemones. Europos Sąjunga šiuos įsipareigojimus išdėstė konsultacinio susitikimo išvadose. Ji paragino Bisau Gvinėjos Respublikos atstovus nedelsiant pradėti su 2010 m. balandžio 1 d. įvykiais susijusius tyrimus ir baudžiamąjį persekiojimą, kad būtų sustiprinta kova su nebaudžiamumu, ir pasiūlyti smulkesnį įsipareigojimų įgyvendinimo tvarkaraštį, remiantis VAVEB veiksmų plane nustatytais terminais. 2011 m. liepos 18 d. Europos Sąjunga nusprendė Tarybos sprendimu 2011/492/ES priimti atitinkamas priemones šiems įsipareigojimams, įskaitant abipusių įsipareigojimų laipsniškai atnaujinti ES bendradarbiavimą programą, vykdyti. 2012 m. sausio 18–20 d. Bisau Gvinėjoje vykdyta stebėjimo misija pagal 96 straipsnį. Misijos ataskaitoje nurodyta, kad pirmieji Tarybos sprendime 2011/492/ES nustatyti įsipareigojimai įgyvendinami nepakankamai, todėl atitinkamų bendradarbiavimo programų atnaujinti negalima. 2012 m. vasario 15 d. ataskaitą patvirtino Tarybos Afrikos darbo grupė. Balandžio 12 d., po pirmojo prezidentų rinkimų turo, surengto sausio mėn. mirus prezidentui Bacai Sanha’ui, karinių pajėgų daliniai įvykdė valstybės perversmą; laikinai pareigas einantis prezidentas ir ministras pirmininkas buvo suimti. Nuo to laiko VAVEB tarpininkauja, siekdama padėti rasti sprendimą, kad Bisau Gvinėjoje būtų atkurta demokratinė tvarka. Komisijos nuomone, svarbu užtikrinti, kad Tarybos sprendimas 2011/492/ES nenustotų galioti, nes jis yra demokratinio stabilumo skatinimo Bisau Gvinėjoje pagrindas. Todėl siūloma sprendimo galiojimo terminą pratęsti vieneriems metams iki 2013 m. liepos 19 d. Keičiantis politinei situacijai gali prireikti šiek tiek patikslinti sprendimo turinį (t. y. išsamias sąlygas ir ES atsako priemones), tačiau šiuo metu neįmanoma pakankamai tiksliai numatyti, kaip gali pasikeisti padėtis. Išvada Atžvelgiant į pateiktus argumentus, Tarybos prašoma priimti pridedamą Tarybos sprendimo, kuriuo pratęsiamas atitinkamų priemonių prieš Bisau Gvinėją taikymo laikotarpis, pasiūlymo projektą. 2012/0152 (NLE) Pasiūlymas TARYBOS SPRENDIMAS kuriuo pratęsiamas atitinkamų priemonių, nustatytų Sprendime 2011/492/ES dėl konsultacijų su Bisau Gvinėjos Respublika pagal Kotonu susitarimo 96 straipsnį baigimo, taikymo laikotarpis EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, atsižvelgdama į Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių partnerystės susitarimą, pasirašytą 2000 m. birželio 23 d. Kotonu[1] ir peržiūrėtą 2010 m. birželio 22 d. Uagadugu[2], Burkina Fasas (toliau – Kotonu susitarimas), ypač į jo 96 straipsnį, atsižvelgdama į Vidinį susitarimą dėl priemonių, kurių turi būti imtasi, ir tvarkos, kurios turi būti laikomasi siekiant įgyvendinti AKR ir EB partnerystės susitarimą[3], ypač į jo 3 straipsnį, atsižvelgdama į Komisijos pasiūlymą, kadangi: (1) remiantis Tarybos sprendimu konsultacijos su Bisau Gvinėja pagal Kotonu susitarimo 96 straipsnį buvo užbaigtos ir buvo imtasi to sprendimo priede nustatytų atitinkamų priemonių; (2) pagrindinės Kotonu susitarimo 9 straipsnio nuostatos tebėra pažeidinėjamos ir dabartinėmis sąlygomis Bisau Gvinėjoje neužtikrinama pagarba žmogaus teisėms, demokratinių ir teisinės valstybės principų laikymasis; (3) todėl Sprendimas 2011/492/EB turėtų būti iš dalies pakeistas, siekiant pratęsti atitinkamų priemonių taikymo laikotarpį, PRIĖMĖ ŠĮ SPRENDIMĄ: 1 straipsnis Sprendimas 2011/492/ES iš dalies keičiamas taip: 3 straipsnio antroji pastraipa pakeičiama taip: „Jis nustoja galioti 2013 m. liepos 19 d.“ 2 straipsnis Prie šio sprendimo pridėtas raštas nusiunčiamas visoms Bisau Gvinėjos valdžios institucijoms. 3 straipsnis Šis sprendimas įsigalioja jo priėmimo dieną. Priimta Briuselyje [data] Tarybos vardu Pirmininkas PRIEDAS J. E. Bisau Gvinėjos Respublikos Prezidente, J. E. Bisau Gvinėjos Respublikos Ministre pirmininke, Ponai, Po konsultacijų, surengtų remiantis AKR ir ES partnerystės susitarimo 96 straipsniu, kurios 2011 m. kovo 29 d. įvyko Briuselyje, Europos Sąjunga 2011 m. liepos 18 d. nusprendė Tarybos sprendimu 2011/492/ES priimti atitinkamas priemones, įskaitant abipusius įsipareigojimus dėl laipsniško ES bendradarbiavimo atnaujinimo. Europos Sąjungos nuomone, per dvylika mėnesių po minėto sprendimo priėmimo nebuvo pasiekta apčiuopiamos pažangos, todėl ji nusprendė pratęsti Sprendimo 2011/492/ES taikymo laikotarpį iki 2013 m. liepos 19 d. Europos Sąjunga dar kartą pabrėžia, koks jai svarbus būsimas bendradarbiavimas su Bisau Gvinėja, ir patvirtina pasiryžimą tęsti dialogą ir padėti artimiausiu metu siekti pažangos gerinant padėtį, kad būtų galima atnaujinti visapusišką bendradarbiavimą. Pagarbiai Tarybos vardu || Komisijos vardu C. ASHTON Vyriausioji įgaliotinė || A. PIEBALGS Komisijos narys [1] OL L 317, 2000 12 15, p. 3. [2] OL L 287, 2010 11 4, p. 3. [3] OL L 317, 2000 12 15, p. 376, su pakeitimais, padarytais OL L 247, 2006 9 9, p. 48.